Leliana

Leliana az Ötödik Veszedelem alatt

*"Hiszem, hogy a Teremtő figyel ránk. Hiszem, hogy éppúgy hiányolja tévelygő gyermekeit, ahogy mi hiányoljuk őt! Talán nem ő küldte a látomásom, de tudom, hogy igaz, és oda vezet, ahová mennem kell!" - Leliana egy rémálmában a látomásról ami meggyőzte, hogy csatlakozzon a harchoz.*

Leliana egy orléz származású bárd, aki, miután mentora elárulta Fereldenben, Lotheringben húzta meg magát, ahol a Káptalan befogadott nővére lett. Később egy látomása miatt úgy döntött, hogy csatlakozik a megmaradt Szürke Őrökhöz, és részt vesz az Ötödik Veszedelem elleni harcban.

## Kinézete

Leliana viszonylag magas, de vékony alkatú, ránézésre meglehetősen törékeny lány: azonban nem szabad hinni a látszatnak, valójában fürge, és sokkal nagyobb a fizikai ereje, mint az ember gondolná. A haja vörös, és rövidre vágva hordja (néha egy tincset befon belőle), a szemei világos, kicsit zöldeskékek. Általában íjat hord magánál, de remekül boldogul a tőrökkel is: bárdként rengeteg fegyverhez ért.

Legtöbbször visszafogott ruhákat hord, a Káptalan nővéreként a hagyományos papi öltözetet viselte: csatában jellemzően kényelmes bőrpáncélokat kedvel, amikben könnyen tud mozogni. Valójában nagyon is szereti a díszes ruhákat és főleg a cipőket, jó érzékkel követi a divatot: tudatosan dönt inkább a kevésbé hivalkodó ruhadarabok mellett.

## Személyisége

Leliana alapvetően bájos, jóindulatú és rendkívül ártatlan lánynak tűnik. Az emberek legtöbbjével udvarias, az elesetteket szánja, és fontosnak tartja a megsegítésüket - viszonylag könnyű elnyerni a szimpátiáját, ha valaki egyszerű kedvességet és jószándékot mutat az emberek irányában. Értékeli az őszinteséget, és végletekig toleráns: maximálisan elfogad minden fajt, és nyitott a mágia iránt is... ebben alighanem azért szerepe van annak, hogy az Ötödik Veszedelem alatt több mágussal is hatékonyan együttműködött.

Mélyen hívő: rendkívül fontos számára a Teremtőbe vetett hite, és meggyőződése, hogy valójában nem hagyta el őket az istenük, hanem figyel rájuk, és ha valaki elég mélyen hisz, az hallhatja a hangját. Ugyancsak úgy véli, hogy a látomás, ami meggyőzte, hogy csatlakozzon a Szürke Őrökhöz, a Teremtőtől származik: egyúttal emiatt kicsit bizonytalan is, tart attól, hogy ez túlzott büszkeség és tiszteletlenség, hiszen Andraste óta senki nem hallotta a Teremtő szavát. Rajong a történetekért, szívesen mesél, vagy énekel az embereknek, akik kérik.

Valójában Leliana ártatlan természete elég sok mindent elrejt: többek között azt, hogy bárdként nagyon is képzett harcos és kém. Magas szinten ért ahhoz, hogy hogyan verjen át másokat, hogyan olvadjon be az emberek közé, akár hogyan csábítson el valakit, ha arra van szükség. Ügyes tolvaj, és szinte bármilyen zárat kinyit. Rengeteg fegyverhez ért, és annak ellenére, hogy ellenzi a gyilkosságot, képes használni őket, ha arra kerül a sor, azelőtt pedig, hogy a lotheringi Káptalan befogadta aktívan gyakorolta is a tudományát, sokkal hűvösebb és fenyegetőbb személyiségként.

Enyhébb orléz akcentusa van.

## Története

### Az Ötödik Veszedelem előtt

Leliana Orlais területén született és nőtt fel, az anyja azonban eredetileg fereldeni származású volt, így ő is erősen kötődik ehhez az országhoz. Az anyja egy orléz nemes, Lady Cecilie Vasseur szolgálólánya volt, aki Maric lázadása során tartózkodott Fereldenben: mikor a lázadás eredményeképpen az ország felszabadult, Leliana anyja, a lányával együtt követte Lady Cecilie-t Orlais-be. Mikor a lány anyja négy éves korában elhunyt, Lady Cecilie nevelte fel, és sokat tanított neki az orléz nemesek világáról, beleértve a Nagy Játékot is. Leliana szintén szenvedélyesen érdeklődött mindenfajta történet iránt: rengeteget olvasott, meghalgatta a tünde szolgálók meséit, és a dalnokok balladáit is.

Az egyik útja során Val Royeaux-ba elkísérte az úrnőjét, és itt ismerkedett meg egy Marjolaine nevű, gazdag és fiatal özveggyel, aki ugyancsak nagy művészetpártoló volt. Marjolaine nagy hatást gyakorolt rá, és ez csak erősödött, mikor az első találkozásuk után a nő felvette a kapcsolatot Lady Cecilie-vel, és egyre többször találkozott Lelianával. Ő tanította meg Lelianát használni az íjat, majd idővel elkezdte kiképezni a bádok művészetére, a harcra, a beszivárgásra, a manipulációkra. Leliana jó tanítvány volt, és olyannyira képesek voltak titkolni ezeket az órákat, hogy sokan úgy vélték, csupán két hölgy délutáni szórakozásáról van szó. Ahogy azonban a lány egyre mélyebbre merült a Játék világában, a tehetsége fenyegette Marjolaine pozícióját is: mikor pedig Leliana belekeveredett egy ügybe, ami hazaárulás gyanújába keverte volna a mentorát, kihasználta a lehetőséget, hogy őt küldje börtönbe általa. A Káptalan egyik Tisztelendő Anyja, Dorothea kisegítette a lányt, így el tudott menekülni az országból, de Orlais immár nem volt biztonságos számára.

Leliana ezután csatlakozott a lotheringi Káptalan nővéreihez, és úgy tervezte, a hátralévő életét békés elmélyüléssel, és mások megsegítésével tölti majd.

### Az Ötödik Veszedelem alatt

Leliana Lotheringben találkozott az Ostagari Csata után Loghain csapatai és a sötétfattyak elől menekülő Alistairrel és Agnesszel: ki is segítette őket, amikor harcba keveredtek a teyrn pár katonájával. Néhány nappal ez előtt az esemény előtt furcsa álmot látott: állítása szerint iszonyú sötétség, és szörnyű hangok kísértették, miközben egy szirten állva figyelte, hogy a sötétség mindent elnyel, ő pedig zuhanni kezdett. Az ébredése után a Káptalan kertjében egy rózsabokrot látott, ami teljesen halott volt: de ezúttal, az álma után hozott egyetlen, tökéletes vörös rózsát. Ezt úgy értelmezte, mint a Teremtő jelét, hogy a legmélyebb sötétségből is van kiút, és erre hivatkozott, amikor arra kérte a két Őrt, hogy vigyék magukkal. Alistair és Agnes egyetértettek, hogy hasznos tagja lenne a csapatuknak, így Leliana majdnem a kezdetektől velük tartott.

Leliana útközben mindkettejükkel egyre szorosabb barátságot alakított ki, többször énekelt nekik a táborban, beszélgetett velük, és végül felfedte előttük az igazságot a múltjáról. Ez pont időben történt: Denerimbe menet megtámadták őket, és a lány kénytelen volt rádöbbenni, hogy egykori mentora, Marjolaine még mindig a nyomában van. Agnes és Alistair is elkísérték a nővel való találkozásra: Leliana közel járt ahhoz, hogy végezzen a mentorával, abban a reményben, hogy így megmenekülhet tőle, de végül (főként Alistair bíztatására, de Agnes is vállalt benne némi szerepet) arra jutott, hogy nem tér vissza a régi életéhez egy ilyen tettel, és elengedte Marjolaine-t. Ez okozott némi megingást azzal kapcsolatban, hogy elengedje-e a küzdelmet a békés, csendes életért, és visszatérjen-e a bárdok veszélyesebb stílusához, de végül arra jutott, hogy az nem ő, és törekszik rá, hogy továbbra is a Teremtőbe vetett hitét kövesse. A végső csatáig harcolt az Ötödik Veszedelemben.

## Érdekességek

* Noha Leliana Orlais-ben nevelkedett, és ez tükröződik a megjelenésén és a beszédén is, sokan úgy tartják, hogy nagyon fereldeni vonásai vannak.
* Van egy nugja, amit kisállatként tart: általánosságban nagyon aranyosnak tartja őket.
* A legélénkebb emléke gyerekkorából az anyja ruhájának virágillata - állítása szerint nem biztos benne, hogy ez egy valós emlék, de ettől függetlenül is nagy becsben tartja.